
אגף למניעת זיהום אוויר ואסבסט
‏19 בינואר 2014

מדיניות המשרד להגנת הסביבה בעניין כיסוי או חיפוי של לוחות אסבסט-צמנט 

אגף למניעת זיהום אוויר ואסבסט במשרד להגנת הסביבה מתנגד מבחינה מקצועית לכיסוי וחיפוי של אסבסט בחומרים אחרים. עמדה מקצועית זו ונימוקיה מובאים בזאת בפני הציבור והעוסקים באסבסט.
מטרות מסמך זה: 
1. לפרט את השיקולים מדוע לא לכסות אסבסט.
2. לפרט את המקרים שיש לשקול השארת האסבסט במקומו וכיסויו בחומר אחר. 
3. לפרט את התנאים שייקבעו בהיתר עבודת האסבסט במקרה שיוחלט לאשר כיסוי אסבסט, וזאת למניעת סיכון לציבור ולסביבה בעת התקנת הכיסוי, וכן למניעת היווצרות מפגע עתידי.  
1. כללי
1. על פי החוק למניעת מפגעי אסבסט ואבק מזיק, התשע"א – 2011 (להלן החוק), אין מניעה להמשיך ולהשתמש באסבסט-צמנט שנעשה בו שימוש ביום כניסת החוק לתוקף (04.08.2011), באותו המקום ולאותו השימוש.
2. מרבית השימושים באסבסט בישראל הם לוחות ומוצרים מאסבסט-צמנט, הכוללים מלט  ומכילים כ-10% סיבי אסבסט. כל עוד מוצרי האסבסט-צמנט תקינים ושלמים, פוחת החשש מפני שחרור סיבי אסבסט מזיקים. 
3. על פי החוק כל עבודה המתבצעת באסבסט, לרבות תיקון או כיסוי, מחייבת קבלת היתר מהממונה במשרד להגנת הסביבה וביצוע ע"י עוסק באסבסט. 
4. הדרך למזעור הסיכון כאשר מוצרי האסבסט-צמנט תקינים היא באמצעות צביעה של מוצרי האסבסט-צמנט. צביעת לוחות אסבסט-צמנט, בהתאם להנחיות המשרד להגנת הסביבה, אינה כוללת הכנת משטח (ובכלל זה שיוף לוחות האסבסט). לנוכח האמור צביעת אסבסט אינה מוגדרת עבודת אסבסט ואינה טעונה היתר עבודה באסבסט. כמו כן צביעת לוחות אסבסט-צמנט לא תקשה בעתיד לפרק ולהסיר לוחות אלו, אינה מהווה תוספת חומר ופסולת, ואינה משנה את המראה של לוחות האסבסט-צמנט באופן שעלול ליצור טעות בעתיד לגבי זיהוי האסבסט. הנחיות המנהל לצביעת לוחות אסבסט-צמנט מפורסמות באתר המשרד להגנת הסביבה.
5. קירוי וחיפוי אסבסט נעשה לרוב לשם בידוד תרמי של הגג, להגנה מפני חדירת הגשם וכן למראה אסתטי. אמצעי הקירוי המוצעים היום בשוק כוללים חומרים גמישים, כגון יריעות תרמופלסטיות, ביטומניות, PVC, פוליסטרין מוקצף וכן חומרים קשיחים, כגון רעפים, אסכורית וכד'. יישום פתרונות אלו נעשה במגע ישיר עם לוחות האסבסט, לרוב הם מחייבים הכנת משטח, ושינוי החזות של לוחות האסבסט. במקרה של מגע ישיר של חומרים אלה עם מוצר האסבסט - אין מדובר בפעולת צביעה, ועל כן פעולות אלה טעונות היתר עבודת אסבסט באמצעות עוסק באסבסט.
6. ככלל, העמדה המקצועית של האגף לאבק מזיק היא שכיסוי לוחות אסבסט-צמנט אינו רצוי, גם אם העבודה אינה כוללת פגיעה באסבסט. 
7. בקשות להיתרי עבודת אסבסט שמטרתן כיסוי לוחות האסבסט ייבחנו לגופן לנוכח מכלול השיקולים שיפורטו להלן. 
2. השיקולים מדוע לא לכסות אסבסט 
בעת עבודת הכיסוי
1.  עבודת הכיסוי מחייבת לעיתים קידוח במוצר האסבסט-צמנט, פעולה העלולה ליצור מפגע אסבסט בשל שחרור סיבי אסבסט. יצוין כי מוכרים לאגף מקרים שנעשה קידוח נקודתי בלוחות אסבסט-צמנט שבהם נמדדו רמות חריגות מאוד של סיבי אסבסט.
2. עבודות הכנת הגג לכיסוי, כגון ניקוי הקונסטרוקציה והברגים מחלודה באמצעות נייר לטש או מברשת פלדה, או הסרת חלקי פח ומתכת חדים שעלולים לגרום לפגיעה ביריעת האיטום, עלולים לגרום לשפשוף האסבסט ולשחרור סיבים. נוסף על כך, ניקוי לוחות האסבסט מאבק באמצעים מכניים, כהכנה לכיסוי, עלול לגרום לשפשוף האסבסט ולשחרור סיבים.
תחזוקה לאחר כיסוי
3. במקרים שיש בלאי או נזק באסבסט-צמנט, המחייבים עבודות תחזוקה למניעת הסיכון לשחרור סיבים – חיפוי או כיסוי עלולים למנוע את יכולת הביצוע של פעולות התחזוקה הנדרשות.
בעתיד - בעת שיהיה צורך בפירוק המבנה 
4. לאחר שנעשה כיסוי של לוחות האסבסט, האסבסט אינו נראה לעין, ועל כן גדל הסיכון שפעולות בנייה או שיפוץ במבנה בעתיד יבוצעו ללא התחשבות בהימצאות אסבסט במבנה, ובלי לנקוט את כל האמצעים הקבועים בחוק, מחוסר ידיעה. 
5. מרכיבי החיפוי עלולים להיות מזוהמים בסיבי אסבסט. עקב כך יגדלו כמויות החומרים שיהיה צורך לפנות כפסולת אסבסט, ועבודת הפירוק וההריסה תהיה מורכבת יותר ויקרה יותר. 
6. חלק מהחיפויים נצמדים לגג האסבסט ואינם ניתנים להפרדה בקלות. יתרה מכך, לעיתים פעולות הכנה לכיסוי כוללות איטום סדקים או מרווחים בין לוחות האסבסט-צמנט בחומר פוליאוריטני. פעולות חיפוי ואיטום אלו יקשו להסיר את לוחות גג האסבסט בשלמותם ללא שבירה או ניסור, ויגדילו את הסיכון הכרוך בעבודה.
3. אלה המקרים שאפשר לשקול כיסוי מוצרי אסבסט צמנט ולא להסירם:
1. כאשר הסרת לוחות האסבסט-צמנט אינה אפשרית ללא פגיעה של ממש בלוחות האסבסט, ועלולה לגרום  לפיזור סיבי אסבסט. לדוגמה, כשתערובת האסבסט נוצקה במקום ואין אפשרות להסיר את האסבסט ללא ריסוק שכבת היציקה המכילה אסבסט (ללא חיסור בברגים). 
2. כאשר כבר ישנה שכבת חיפוי אשר נדרש לתקנה.
3. כאשר אין גישה למוצרי האסבסט ללא עבודת שיפוץ או פירוק נרחבת במבנה.
4. התנאים לאישור כיסוי באסבסט  - למניעת סיכון לציבור ולסביבה בעת התקנת הכיסוי, וכן למניעת היווצרות מפגע עתידי:  
תיקון, כיסוי וחיפוי מוצרי אסבסט הם עבודה באסבסט, ולפי החוק דורשים היתר עבודת אסבסט וביצוע באמצעות קבלן אסבסט-צמנט בעל רישיון בתוקף. 
במקרה שיאושר פתרון של כיסוי אסבסט, ייקבעו בין היתר התנאים האלה כחלק מהיתר עבודת האסבסט:
1. נקיטת צעדים שיבטיחו פגיעה מינימלית באסבסט בעת התקנת הכיסוי. 
לדוגמה, קיבועים של שכבת הכיסוי על גבי הקונסטרוקציה הקיימת ללא התקנת קונסטרוקציה חדשה על גבי האסבסט, אשר תדרוש קידוח באסבסט. 
2. סימון והתקנה של שילוט בולט ובר-קיימה (מפלסטיק או מתכת) בכמה מקומות בולטים במבנה ומחוץ למבנה בנוסח הזה:
"במבנה זה קיים גג אסבסט-צמנט מוסתר בשטח של __ מ"ר.
3. תנאים סטנדרטיים לביצוע עבודת האסבסט ובהם: הרחקת אוכלוסייה, פינוי חפצים מהמבנה וכיסוי חפצים נייחים, הרטבה, שאיבת סיבי אסבסט בשואב אבק ייעודי מצויד במסנן HEPA, דיגום סיבי אסבסט במבנה טרם אכלוס. 
במקרה שידוע לבעל הנכס כי בעבר בוצע חיפוי של לוחות אסבסט, מומלץ לבעל הנכס להתקין שילוט וסימון לפי סעיף 2.

תמר בר-און
מנהלת רישוי אסבסט

